钦定古今图书集成/方舆汇编/边裔典/第088卷 > 宛渠国
## 钦定古今图书集成/方舆汇编/边裔典/第088卷 > 宛渠国

始皇好神仙之事，有宛渠国之民，乘螺舟而至，舟形
似螺，沉行海底，而水不浸入，一名沦波舟。其国人长
十丈，编鸟兽之毛以蔽形。始皇与之语及天地初开
之时，了如亲睹，曰：“臣少时蹑虚却行，日游万里，及其
老朽也，坐见天地之外事。臣国在咸池日没之所九
万里，以万岁为一日。俗多阴雾，遇其晴日，则天豁然”
云裂，耿若江汉，则有元龙黑凤翻翔而下。及夜，燃石
以继日光。此石出燃山，其土石皆自光彻，扣之则碎状如粟，一粒辉映一堂。昔炎帝始变生食，用此火也。
国人今献此石，或有投其石于溪涧中，则沸沬流于
数十里，名其水为“焦渊。”臣国去轩辕之丘十万里，少
典之子，采首山之铜，铸为大鼎。臣先望其国有金火
气动，奔而往视之，三鼎已成。又见冀州有异气，应有
圣人生果，庆都生尧。又见赤云入于酆镐，走而往视，
果有丹雀瑞昌之符。始皇曰：“此神人也。”弥信仙术焉。